## Odluka Ustavnog suda Republike Hrvatske broj: U-IIIA-4375/2010 od 28. ožujka 2013.

### NN 43/2013 (12.4.2013.), Odluka Ustavnog suda Republike Hrvatske broj: U-IIIA-4375/2010 od 28. ožujka 2013.

USTAVNI SUD REPUBLIKE HRVATSKE

832

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Slavica Banić, Davor Krapac, Ivan Matija i Duška Šarin, članovi Vijeća, u postupku koji je ustavnom tužbom pokrenula K. R. iz R., koju zastupa S. V., odvjetnik u R., na sjednici održanoj 28. ožujka 2013. jednoglasno je donio

ODLUKU

I. Ustavna tužba se usvaja.

II. Upravni sud u Rijeci dužan je donijeti odluku u predmetu koji se vodi pred tim sudom pod poslovnim brojem 3 Usl-1353/12 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, K. R. iz R., B. P. 12b, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 19.000,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je, na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) podnijela 8. rujna 2010. ustavnu tužbu radi duljine upravnog postupka i upravnog spora, vođenih radi povrata, odnosno naknade za oduzetu imovinu, smatrajući da joj je zbog nerazumne duljine odlučivanja u ovoj upravnoj stvari povrijeđeno ustavno pravo zajamčeno člankom 29. stavkom 1. Ustava.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63. Ustavnog zakona, na temelju navoda ustavne tužbe i preslike spisa Ureda državne uprave u Primorsko-goranskoj županiji klasa: UP/I-942-05/03-01/217 KM/SM utvrdio sljedeće pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava.

Podnositeljica je 25. lipnja 1997., Uredu državne uprave u Primorsko-goranskoj županiji podnijela zahtjev za povrat oduzete imovine i to nekretnina upisanih u nekoliko zemljišnoknjižnih uložaka

Zaključkom o razdvajanju postupka klasa: UP/I-942-05/97-01/1465, ur.broj: 2170-08-01-00-2 od 27. listopada 2000. zahtjev je razdvojen na više upravnih postupaka na način da se za svaki zemljišnoknjižni uložak vodi samostalni upravni postupak.

Postupak pod brojem klase: UP/I-942-05/97-01/1465 odnosi se na naknadu, odnosno povrat oduzetih nekretnina koje se nalaze u zk. ul. 74 k.o. P.

Budući da je tijekom navedenog upravnog postupka utvrđeno da se radi o nekretninama za koje je moguće odrediti različite oblike naknade postupak je razdvojen na više samostalnih upravnih postupaka.

U odnosu na zemljište koje je predmet ovog ustavnosudskog postupka postupak se nastavio voditi pod brojem klasa: UP/I-942-05/02-01/32.

Ured državne uprave u Primorsko-goranskoj županiji je 13. rujna 2002. donio djelomično rješenje klasa: UP/I-942-05/02-01/32, ur.broj: 2170-77-03-02-27, kojim je odbijen zahtjev podnositeljice za povrat nekretnina te je utvrđeno pravo na naknadu u obveznicama Republike Hrvatske za 1/2 dijela nekretnina.

Protiv navedenog rješenja podnositeljica je podnijela žalbu 3. listopada 2002.

Ministarstvo pravosuđa, uprave i lokalne samouprave je rješenjem klasa: UP/II-942-01/02-01/1100, urbroj: 514-02-03-04/01-03-10 od 13. listopada 2003. poništilo prvostupanjsko rješenje te predmet vratilo prvostupanjskom tijelu na ponovni postupak.

U ponovnom postupku predmet se vodio pod brojem klase: UP/I-942-05/03-01/217.

Ured državne uprave u Primorsko-goranskoj županiji je zaključkom klasa: UP/I-942-05/03-01/217, urbroj: 2170-77-03-04-11 od 30. rujna 2004. prekinuo postupak do okončanja parničnog postupka koji se pod brojem: P-636/02 vodio pred Općinskim sudom u Rijeci.

Ministarstvo pravosuđa je rješenjem klasa: UP/II-942-01/04-01/241, urbroj: 514-03-03/3-01-05-2 od 21. ožujka 2005. odbilo žalbu podnositeljice kao neosnovanu te potvrdilo zaključak prvostupanjskog tijela.

Protiv navedenog rješenja podnositeljica je podnijela tužbu Upravnom sudu u Rijeci koji je presudom broj: Us-1830/2005 od 11. rujna 2008. ukinuo osporeno drugostupanjsko rješenje.

Ministarstvo pravosuđa je rješenjem klasa: UP/II-942-01/08-01/986, urbroj: 514-04-02-03/1-08-3 od 17. prosinca 2008. poništilo zaključak prvostupanjskog tijela te predmet vratilo tom tijelu na daljnji postupak.

Ured državne uprave u Primorsko-goranskoj županiji je djelomičnim rješenjem klasa: UP/I-942-05/03-01/217 KM/SM, urbroj: 2170-04-02-11-56 od 18. svibnja 2011. djelomično usvojio podnositeljičin zahtjev.

Ministarstvo pravosuđa je rješenjem klasa: UP/II-942-01/11-01/801, urbroj: 514-04-02-01-01-12-4 od 17. svibnja 2012. potvrdilo prvostupanjsko rješenje.

Spis se povodom tužbe podnositeljice nalazi kod Upravnog suda u Rijeci te se vodi pod brojem: 3 Usl-1353/12.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA POSTUPKA (UPRAVNOG I SUDSKOG)

Pravno relevantno razdoblje koje treba razmotriti započelo je 3. listopada 2002. kada je podnositeljica podnijela žalbu protiv rješenja Ureda državne uprave u Primorsko-goranskoj županiji od 13. rujna 2002., klasa: UP/I-942-05/02-01/32, ur.broj: 2170-77-03-02-27, jer je tada nastao »spor« u smislu članka 29. stavka 1. Ustava.

4.2. U konkretnom slučaju došlo je do ponavljanja upravnog postupka zbog ukidanja upravnog akta i vraćanja predmeta na ponovni upravni postupak pa je u skladu s praksom Ustavnog suda (stajališta izražena u odluci broj: U-III-4885/2005 od 20. lipnja 2007., objavljenoj u »Narodnim novinama« broj 67/07.) potrebno sagledati ukupno trajanje upravnog i upravnosudskog postupka zajedno.

Ustavna tužba podnesena je 8. rujna 2010. te pravno relevantno razdoblje nije završilo s obzirom da je postupak u ovoj upravnoj stvari i dalje u tijeku. Slijedom navedenog, Ustavni sud utvrđuje da je do dana odlučivanja o ustavnoj tužbi podnositeljice postupak trajao ukupno deset (10) godina, pet (5) mjeseci i dvadeset i pet (25) dana.

4.3. POSTUPANJE NADLEŽNOG UPRAVNOG TIJELA I SUDA

Tijekom pravno relevantnog razdoblja postupak se najprije vodio pred drugostupanjskim upravnim tijelom koje je poništilo prvostupanjsko pobijano rješenje. Predmet je vraćen nižestupanjskim upravnim tijelima, a nakon toga je postupak bio vođen pred Upravnim sudom u Rijeci koji je ukinuo drugostupanjsko rješenje.

U trenutku odlučivanja o ustavnoj tužbi podnositeljice predmet se nakon ponovljenog postupka pred upravnim tijelima vodi pred Upravnim sudom u Rijeci pod brojem: 3 Usl-1353/12.

4.4. SLOŽENOST PREDMETA

Ustavni sud utvrđuje da u konkretnom slučaju ima elemenata složenosti.

4.5. PONAŠANJE PODNOSITELJICE USTAVNE TUŽBE

Prema ocjeni Ustavnog suda podnositeljica ustavne tužbe nije doprinijela duljini upravnog postupka i spora pred Upravnim sudom.

III. OCJENA USTAVNOG SUDA

5. Ustavni sud utvrđuje da je postupak (upravni i sudski) u pravno relevantnom razdoblju trajao preko deset godina, te da još nije okončan. Imajući u vidu duljinu trajanja postupka, a koja je dijelom uzrokovana vraćanjem predmeta prvostupanjskom tijelu na ponovni postupak kao i okolnost da je postupak i dalje u tijeku, Ustavni sud ocjenjuje da je podnositeljici povrijeđeno ustavno pravo na pošteno suđenje u dijelu koji se odnosi na razumnu duljinu postupka, a koje je zajamčeno člankom 29. stavkom 1. Ustava.

Stoga je u smislu odredbe članka 63. stavka 2. Ustavnog zakona donesena odluka kao pod točkama I. i II. izreke ove odluke.

6. Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Upravnog suda u Rijeci dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4375/2010

Zagreb, 28. ožujka 2013.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 43/2013-832